
RAPORT DE SPECIALITATE
 privind completarea Anexei V (lista bunurilor proprietate publică transmise spre  folosință operatorului)  la Contractul de Delegare  a serviciilor publice de alimentare cu apă şi de canalizare,  către  operatorul regional SC AQUATIM S.A, cu ultima modificare prin HCL 212/15.06.2021
Având în vedere Referatul de aprobare a proiectului de hotărâre  al  Primarului Municipiului Timişoara şi   Proiectul de hotărâre privind completarea Anexei V(lista bunurilor proprietate publică transmise spre  folosință operatorului)  la Contractul de Delegare  a serviciilor publice de alimentare cu apă şi de canalizare,  către  operatorul regional AQUATIM   S.A.;
Facem următoarele precizări:
Urmare a înfiinţării Asociaţiei de Dezvoltare Intercomunitară Apă-Canal Timiş, şi ca urmare a aprobării prin HCL 277/28.07.2009 a delegării serviciilor publice de alimentare cu apă şi de canalizare în municipiul Timişoara prin atribuire directă operatorului regional AQUATIM SA Timişoara, în baza HG nr. 855/2008 a fost semnat Contractul de Delegare a gestiunii serviciului de alimentare cu apă şi de canalizare nr. 932/19.01.2010, în numele şi pe seama membrilor Asociaţiei. Având în vedere HCL nr. 280/2009 privind mandatarea Asociaţiei de Dezvoltare Intercomunitară Apă-Canal Timiş să exercite în numele şi pe seama municipiului Timişoara anumite atribuţii, drepturi şi obligaţii prevăzute în Legea nr. 51/2006 privind serviciile comunitare de utilităţi publice.
Potrivit prevederilor art.24 alin.1 din Legea nr. 51/2006, bunurile ce compun sistemele de utilităţi publice prin intermediul cărora sunt furnizate/prestate serviciile de utilităţi publice pot fi:
    a) date în administrare şi exploatate în baza hotărârii de dare în administrare;
    b) puse la dispoziţie şi exploatate în baza contractului de delegare a gestiunii serviciului.
Conform alin. 2 al aceluiaşi articol, în cazul gestiunii delegate, punerea la dispoziţie a sistemelor de utilităţi publice, utilizate pentru furnizarea/prestarea serviciilor şi/sau activităţilor care fac obiectul delegării gestiunii, este parte intrinsecă a contractelor de delegare a gestiunii. Aceste sisteme se transmit operatorilor/operatorilor regionali spre administrare şi exploatare pe perioada delegării gestiunii, odată cu gestiunea propriu-zisă a serviciilor şi/sau a activităţilor delegate, în baza contractului de delegare a gestiunii.
Aceste bunuri vor fi transmise spre administrare şi exploatare pe perioada delegării gestiunii, în baza contractului de delegare a gestiunii nr. 932 din 19.01.2010 încheiat între Asociația de Dezvoltare Intercomunitară apă-canal Timiş şi AQUATIM S.A. 
În vederea asigurării funcționalității rețelei de apă de pe strada Prof. Dr. Aurel Păunescu Podeanu, obiectiv de investiții executat de către D.G.D.P.P.R.U, recepționat şi înregistrat în evidenţa contabilă a Primăriei Municipiului Timişoara ca și mijloc fix, este necesară transmiterea spre administrare către operatorul regional AQUATIM SA, respectiv completarea Anexei V (lista bunurilor proprietate publică transmise spre folosință operatorului) la contractul de delegare a gestiunii serviciilor publice de alimentare cu apă şi canalizare, cu ultima modificare prin HCL 212/15.06.2021. 
Deasemenea, în patrimoniul municipiului Timișoara sunt înregistrate forajele de apă industrială și fântânile publice ornamentale. Forajele reprezintă captări de apă din surse subterane, prin puţuri forate, acestea asigurând o sursă alternativă de apă pentru municipiul Timişoara și având o importanţă deosebită din punct de vedere economic şi social. Forajele de apă reprezintă o sursă de siguranţă și o rezervă de apă în cazul în care sursa principală ar putea fi afectată, în condiţiile apariţiei unor situaţii neprevăzute sau calamităţi naturale (caniculă, secetă, cutremure, etc.), prin tratarea apei cu metode specifice, acestea pot asigura furnizarea apei către cetăţeni, acoperind nevoile orașului. O parte dintre forajele de apă industrială alimentează fântânile ornamentale, iar o parte dintre acestea se folosesc pentru asigurarea apei la sistemele de irigații din parcuri, în acest sens, după caz, se vor încheia contracte de furnizare/prestare a serviciului de alimentare cu apă şi canalizare, conform prevederilor contractului de delegare.






Bunurile menţionate vor fi transmise în baza Contractului de Delegare a gestiunii serviciilor publice de alimentare cu apă şi de canalizare nr. 932/19.01.2010, operatorului regional SC AQUATIM SA pentru a asigura exploatarea și întreținerea instalațiilor de alimentare cu apă și de canalizare aferente.
          Transmiterea acestor bunuri publice operatorului regional AQUATIM SA spre administrare şi exploatare pe perioada delegării gestiunii, în baza contractului de delegare a gestiunii, pentru furnizarea/prestarea serviciilor şi/sau activităţilor care fac obiectul delegării gestiunii ar asigura expoatarea și întreținerea instalațiilor de alimentare 
cu apă și de canalizare, cu echipamentele aferente acestor instalații și este avantajoasă pentru municipiul Timişoara ținând cont de faptul că operatorul regional dispune de resurse umane bine calificate, o bază tehnico-materială bine dezvoltată și o vastă experienţă în exploatarea sistemelor de alimentare cu apă și de canalizare.
Urmare a celor prezentate mai sus, propunem promovarea Proiectului de hotărâre  privind completarea Anexei V la Contractul de Delegare a serviciilor publice de alimentare cu apă şi de canalizare cu bunurile cuprinse in Anexa 1 şi-l supunem spre dezbatere şi aprobare Consiliului Local al Municipiului Timişoara

